ເພື່ອປະຕິບັດຕາມແຜນການຝຶກອົບຮົມ ປະຈຳສົກປີ 2015-2016 ໂດຍຕິດພັນກັບວຽກງານພັັດທະນາບຸກຄະລາກອນ ໃນການສ້າງທັກສະ ແລະ ການເພີ່ມຂີດຄວາມສາມາດ ໃຫ້ເຈົ້າໜ້າທີ່ພາສີໃນ ການປະຕິບັດວຽກງານຢ່າງມີປະສິດທິພາບ ແລະ ປະສິດທິຜົນຍິ່ງໆຂຶ້ນ ເພື່ອຫັນວຽກງານຂອງຂະແໜງພາສີໄປສູ່ທັນສະໃໝເທື່ອລະກ້າວ. ສະນັ້ນ ໃນຕອນເຊົ້າຂອງວັນທີ: 21 ກັນຍາ 2015 ຜ່ານມານີ້ ກົມພາສີ ແລະ ໂຄງການ CTFP ໄດ້ຈັດການຝຶກອົບຮົມ ໃນຫົວຂໍ້ ການກວດສອບຄືນການແຈ້ງພາສີ ແລະ ຄວາມຮູ້ພື້ນຖານດ້ານບັນຊີ ແລະ ທະນາຄານຂຶ້ນ ຢູ່ທີ່ສູນຝຶກຂອງກົມພາສີ, ບ້ານທ່າເດື່ອ ນະຄອນຫລວງວຽງຈັນ ໃນລະຫວ່າງວັນທີ: 21-24 ກັນຍາ 2015; ກອງປະຊຸມຄັ້ງນີ້ ໄດ້ຮັບກຽດເຂົ້າຮ່ວມ ແລະ ເປັນປະທານກ່າວເປີດ ຂອງທ່ານ ບຸນປະເສີດ ສີກຸນລະບຸດ ຮອງເລຂາຄະນະພັກຮາກຖານກົມພາສີ ທັງເປັນ ຮອງຫົວໜ້າກົມພາສີ, ທັງຍັງມີບັນດາທ່ານ ຫົວໜ້າ-ຮອງຫົວໜ້າພະແນກການອ້ອມຂ້າງກົມພາສີ, ຫົວໜ້າກອງ-ຮອງກອງກວດກາ ໃນຂອບເຂດທົ່ວປະເທດ, ບັນດາວິຊາການອ້ອມຂ້າງ ພະແນກການຂອງກົມພາສີ, ບັນດາວິຊາການຂອງກອງກວດກາ ລວມທັງໝົດ 34 ທ່ານ / ຍິງ 1 ທ່ານ ແລະ ມີນັກວິທະຍາກອນມາຈາກບໍລິສັດ ທີຊີບໍລິ ການບັນຊີຈຳກັດຜູ້ດຽວ ຈຳນວນ 2 ທ່ານ / ຍິງ 01 ທ່ານ.
ເພື່ອເຮັດໃຫ້ເວລະຂອງການຝຶກອົບຮົມໃນຄັ້ງນີ້ ດຳເນີນໄປດ້ວຍບັນຍາກາດທີ່ດີ, ມີຄວາມຖືກຕ້ອງຕາມເປົ້າ ໝາຍຢ່າງເລີກເຊີ່ງນັ້ນ ທ່ານປະ ທານກອງປະຊຸມໄດ້ຂຶ້ນໃຫ້ທິດຊີ້ນຳໃນກອງປະຊຸມບາງຕອນວ່າ: ຕໍ່ກັບຫົວຂໍ້ໃນການຝຶກອົບຮົມຄັ້ງນີ້ ເປັນຫົວຂໍ້ໜຶ່ງທີ່ສຳຄັນ ເພາະມັນຕິດພັນກັບການກວດສອບຄືນການແຈ້ງພາສີ ຊຶ່ງຈຸດປະສົງຫລັກ ແລະ ທ່ານປະທານກອງປະຊຸມ ຍັງໄດ້ຮຽກຮ້ອງມາຍັງບັນດາຜູ້ເຂົ້າຮ່ວມ ຈົ່ງໄດ້ຢາດແຍ່ງ, ສອບຖາມ, ຄົ້ນຄວ້າ, ຮໍ່າຮຽນເອົາບັນດາວຽກງານກວດສອບ ຄືນການແຈ້ງພາສີ ຈາກບັນດານັກວິທະຍາກອນ ຜູ້ທີ່ມີຄວາມຮູ້ຄວາມສາມາດທີ່ມາຖ່າຍຖອດບົດຮຽນໃນຄັ້ງນີ້. ອີກບັນ ຫາໜຶ່ງ ທີ່ຄວນເອົາໃຈໃສ່ຕໍ່ບັນຫາກວດສອບຄືນການແຈ້ງນັ້ນ ແມ່ນໃນປະຈຸບັນຂະແໜງພາສີຂອງພວກເຮົາ ແມ່ນໄດ້ມີການປັບປຸງການຈັດຕັ້ງຈາກພາສີປະຈຳເຂດ ມາເປັນກອງກວດກາປະຈຳແຂວງ ແຕ່ເຖີງຢ່າງໃນກໍ່ຕາມ ຫົວຂໍ້ໃນການຝຶກອົບຮົມໃນຄັ້ງນີ້ນັ້ນ ມັນກໍ່ຈະເປັນວິຊາຄວາມຮູ້ອັນໜຶ່ງໃຫ້ແກ່ເຈົ້າໜ້າທີ່ພາສີພວກເຮົາ ໃນການກຳນົດການແຈ້ງພາສີ.
ໃນເວລະການຝຶກອົບຮົມດັ່ງກ່າວ ທ່ານ ບຸນຫອມ ສຸວັນນະພົງ ຄູຝຶກທີ່ມາຈາກບໍລິສັດ ທີຊີບໍລິການບັນຊີ ຈຳກັດຜູ້ດຽວ; ເພີ່ນໄດ້ເຮັດບົດທົດສອບໃຫ້ບັນດານັກສຳມະນາກອນ ຊຶ່ງປະກອບມີ 11 ຫົວຂໍ້ຫລັກ ເຊັ່ນ:
- ບັນຊີວິສາຫະກິດ ແລະ ບັນຊີໂຄງການມີຄວາມແຕກຕ່າງກັນຄືແນວໃດ ?.
- ບັນຊີວິສາຫະກິດ ທີ່ນຳໃຊ້ຢູ່ໃນປະຈຸບັນ ມີຈັກປະເພດ ?.
- ສ່ວນຫລຸດ ມີຈັກປະເພດ; ຄືປະເພດໃດແດ່.
- ການຄິດໄລ່ຫັກຄ່າຫຼຸ້ຍຫ້ຽນ ຊັບສົມບັດຄົງທີ່ມີຈັກວິທີ.
- ເວລາມີການນຳສິນຄ້າເຂົ້າມາຂາຍປະເພດເຄື່ອງມືນເມົາ ໄດ້ເສຍອາກອນປະເພດໃດ ?.
- ການແຈ້ງອາກອນປົກກະຕິໃນແຕ່ລະເດືອນ ມີກອນປະເພດໃດແດ່ ແລະ ແຈ້ງເວລາໃດ ?.
- ວິທີຄິດໄລ່ການເບີກຈ່າຍເງິນເດືອນພະນັກງານດ້ວຍເງິນສົດ.
- ວິທີຄິດໄລ່ການນຳເງິນສົດເຂົ້າຝາກທະນາຄານ.
- ການກວດສອບມີຈັກຂັ້ນຕອນ ? ແລະ ອື່ນໆ...
ນອກນີ້ທ່ານ ບຸນຫອມ ສຸວັນນະພົງ ຍັງໄດ້ອະທິບາຍ ກ່ຽວກັບບັນຊີວິສາຫະກິດ, ບັນດາໂຄງປະກອບຕ່າງໆ ໃນນີ້ ລວມທັງວິທີການຄິດໄລ່ ແລະ ປະເພດຂອງວິສາຫະກິດໃໝ່ ຊຶ່ງແບ່ງອອກເປັນ 7 ປະເພດ. ພ້ອມນັ້ນ ທ່ານຍັງໄດ້ຖ່າຍຖອດບັນດາບົດຮຽນຜ່ານມາ ຊຶ່ງທ່ານໄດ້ເນັ້ງໜັກ ສຳລັບບັນຊີໂຄງການ, ການກວດສອບບັນຊີ, ການສະສາງຜ່ານລະບົບທະນາຄານ, ການສົນທະນາຫລາຍບັນຫາ ກ່ຽວກັບວຽກງານກວດ ສອບຄືນການແຈ້ງພາສີ ເຫັນໄດ້ເຖີງບັນຍາກາດຟົດຟື້ນ ເພາະບັນດານັກສຳມະນາກອນ ຈຳນວນໜຶ່ງແມ່ນບໍ່ໄດ້ຜ່ານການຮໍ່າຮຽນວິຊາບັນຊີ ແລະ ນັກສຳມະນາກອນ ແມ່ນໄດ້ມີການປະກອບຄຳຄິດຄຳເຫັນຢ່າງກົງໄປ ກົງມາ, ມີການຊັກຖາມຄູຝຶກດ້ວຍຫລາຍບັນຫາ ແລະ ຫຼາຍຮູບການ ທີ່ປະສົບພົບພໍ້ໃນການຈັດຕັ້ງປະຕິບັດວຽກງານຕົວຈິງ. ຊຶ່ງພາຍຫລັງທີ່ໄດ້ຜ່ານການຝຶກອົບຮົມເປັນເວລາ 4 ວັນແລ້ວ; ຄະນະຈັດຝຶກອົບຮົມ ກໍ່ໄດ້ເຮັດບົດທົດສອບ ກ່ຽວກັບບັນດາບົດຮຽນທີ່ໄດ້ຮຽນຜ່ານມາ ແລະ ກໍ່ໄດ້ມອບໃບຢັ້ງຢືນການຝຶກອົບຮົມໃຫ້ໝົດທຸກທ່ານ.
ພາບ, ຂ່າວ: ທິວາພອນ.
ຂໍຂອບໃຈ